[{"text_idx": "#000000", "text": "Mae ffermio wedi cael ei weld fel asgwrn cefn y Gymru wledig ers canrifoedd ond beth yw'r dyfodol i bobl ifanc sydd eisiau amaethu? Beth yw'r anawsterau sy'n eu wynebu?"}, {"text_idx": "#000001", "text": "Mae Cymru Fyw wedi siarad a\u0302 chwpl ifanc o Bowys sy'n ysu i ddechrau eu bywyd priodasol fel ffermwyr ond sydd wedi troi at Facebook ar o\u0302l methu dod o hyd i fferm i'w rhentu."}, {"text_idx": "#000002", "text": "Maen nhw'n gobeithio y gall rhywun eu helpu i fwrw gwreiddiau ar fferm fel y gwnaeth eu rhieni o'u blaenau."}, {"text_idx": "#000003", "text": "Ar o\u0302l cyfarfod mewn dawns ysgubor naw mlynedd yn o\u0302l, priododd Carys ac Iwan Jones o'r Drenewydd ar Nos Galan eleni ac mae'n nhw wedi bod yn chwilio am fferm i'w rhentu ers tair blynedd."}, {"text_idx": "#000004", "text": "Er dod yn agos at gael tenantiaeth ar fferm gyngor, a boddi wrth ymyl y lan, mae'r cwpl yn dechrau anobeithio."}, {"text_idx": "#000007", "text": "A dyw'r cyfle i rentu fferm ddim yn codi'n aml meddai Iwan, sy'n 31 mlwydd oed: \"Does dim byd wedi dod ers amser hir rw\u0302an so oedden ni'n meddwl, reit, gawn ni roi rhywbeth ar Facebook.\""}, {"text_idx": "#000008", "text": "\"Pan ddaru mab fferm gwrdd a merch fferm mewn dawns ysgubor 9 mlynedd yn o\u0302l, pwy wyddai be oedd ar y gorwel? Dyma ni, yn fwy na pharod i ddechre bywyd priodasol yn y ffordd rydem ni wastad wedi bod eisiau."}, {"text_idx": "#000009", "text": "\"Rydem yn edrych am fferm o unrhyw faint (gyda thy\u0302) i'w rentu. Rydyn ni'n hapus i fynd unrhywle yng Nghanolbarth Cymru - o fewn awr o'r Drenewydd os yn bosib fel y galla i drafeilio i fy ngwaith fel darlithydd Celf a Dylunio a gallith Iwan barhau yn ei waith fel contractwr amaethyddol."}, {"text_idx": "#000010", "text": "\"Os allith unrhywun rannu hwn fel y gallwn fod cam yn agosach at ein breuddwyd, byddem yn ddiolchgar dros ben.\""}, {"text_idx": "#000011", "text": "Wrth i ffermydd fynd yn fwy mae'r ddelwedd draddodiadol o ffermydd teuluol yn cael eu hetifeddu o genhedlaeth i genhedlaeth yn diflannu meddai Iwan a rhentu yw'r unig opswin i'r rhan fwyaf o bobl ifanc."}, {"text_idx": "#000013", "text": "\"Os tishe rhentu tir, mae digon o gyfle i wneud hynny,\" meddai Carys, \"ond os ti ishe rhantu fferm gyda ty hefyd, mae'n amhosib ac mae prynu fferm ... wel ,ti angen o leia miliwn o bunnau cyn iti ddechre.\""}, {"text_idx": "#000014", "text": "Mae Iwan yn un o dri brawd sydd wedi eu magu ar fferm gyngor ei rieni yng Nghaersws, a fo ydi'r unig un sydd eisiau ffermio."}, {"text_idx": "#000015", "text": "\"Mae mam a dad ar fferm cyngor yn barod a 'deni wedi gofyn gawn ni gario hwnnw ymlaen,\" meddai."}, {"text_idx": "#000017", "text": "Fferm 110 acer yw fferm deuluol Carys ond mae ei thad yn dal yn ifanc a'i brawd hynaf eisoes yn gweithio ar y fferm - does dim digon o waith iddi hi ac Iwan yno hefyd."}, {"text_idx": "#000018", "text": "Y prif rwystr iddyn nhw ydy'r ffaith fod ffermydd bach yn cael eu colli bellach a'r byd amaeth yn ffafrio ffermydd mwy a mwy."}, {"text_idx": "#000019", "text": "\"Mae lot o ffermydd yn cael eu gwerthu ffwrdd neu mewn lots, falle bod nhw'n gwerthu darn o'r tir a falle bod pobl yn dal i aros a byw yn y ty\u0302 fferm so be sy'n digwydd ydy fod pobl sy'n ffermio yn barod yn ehangu eu fferm nhw ac yn ei gwneud yn fwy."}, {"text_idx": "#000020", "text": "\"Felly be sydd yn y diwedd ydy mwy o ffermydd mawr yn hytrach na mwy o ffermydd llai o faint ... a hefyd dydi ddim mor hawdd gwneud bywoliaeth i be oedd o - dydi amaethyddiaeth ddim ar ei amser cryfaf ar hyn o bryd.\""}, {"text_idx": "#000021", "text": "Ers talwm roedd mwy nag un cenhedlaeth yn gweithio ar fferm a digon o fywoliaeth iddyn nhw ar fferm fach ond dydi hynny ddim yn wir bellach meddai Carys."}, {"text_idx": "#000022", "text": "Er byw yn y Drenewydd ei hun ers tair blynedd, ateb dros dro i ddechrau, maen nhw'n dal i ysu am fod no\u0302l yn eu cynefin yn y wlad."}, {"text_idx": "#000023", "text": "\"Fel mae'r amser yn mynd ymlaen rwan mae'r ddau ohonon ni methu weitsiad i fod no\u0302l yng nghefn gwlad,\" meddai Carys. \"Jyst y pethe syml - gallu mynd am dro a mynd allan drwy'r drws ffrynt. Yn y dre mae na bobl o gwmpas, mae pawb yn gallu gweld be ti'n neud - mae jyst yn deimlad anarferol i be yden ni wedi arfer efo fo."}, {"text_idx": "#000026", "text": "Am y tro felly bydd Iwan yn parhau i deithio i'w waith fel contractiwr a Carys yn dal i ddarlithio a gweithio fel ffotograffydd ar ei liwt ei hun, ond fe fyddan nhw'n dal i freuddwydio am sefydlu aelwyd ar fferm yn y wlad:"}, {"text_idx": "#000028", "text": "Disgrifiad o\u2019r llun, Llun a dynnodd Carys ar fuarth ei fferm gartref"}, {"text_idx": "#000034", "text": "5 cornel o Gymru ar ochr arall y ffin"}]